હેમંત ગજરાવાલા કે જેઓ અંગ્રેજી કાવ્યોના અને અંગ્રેજી સાહિત્યના ઉંડા અભ્યાસી છે તેમણે પણ ૨૮ નિર્દોષ બાળકોના અપમૃત્યુની દુઃખદ ઘટનાનું વિશ્લેષણ કર્યું. ‘નાસા‘ના ખ્યાતનામ વૈજ્ઞાનિક અને ગુજરાતી કવિ એવા શ્રી. કમલેશ લુલ્લાએ પોતાની લાક્ષણીક શૈલીમાં સુંદર વાતો કરી હતી.સંસ્થાના કો-ઓર્ડીનેટર એવા શ્રીમતિ શૈલા મુન્શાએ સ્વરચિત, ‘સરી જતી રેતી ને સરી જતી ક્ષણ‘ અંગેનું કાવ્ય રજૂ કર્યું હતુ. તો અન્ય કો-ઓર્ડીનેટર ડોક્ટર શ્રીમતિ ઇન્દુબેન શાહે પણ ‘ વસમી વિદાય‘ શિર્ષક હેઠળ પોતાનું સ્વરચિત કાવ્ય સંભળાવ્યું હતુ. એક અન્ય રીટાયર્ડ વૈજ્ઞાનિક એવા કવિ શ્રી. ભગવાનદાસ પટેલે ખલિલ જીબ્રાનની કોઇ સુંદર રચનાની ઝાંખી કરાવી હતી તો કોઇ કવિમિત્રએ શ્રી. નયન દેસાઇની, પિયર ગયેલી ભરવાડણ વાળી ગઝલ સંભળાવી હતી. દીપક ભટ્ટે પોતાની સ્વરચિત રચના ‘પાનખરના રંગો‘ રજૂ કરીને પોતાના કવિહ્રદયનો પરિચય કરાવી દીધો. હ્યુસ્ટનના યુવાન નાટ્યકાર માસ્ટર ઓફ સેરિમની શ્રી. રસેશ દલાલે પોતાની સંસ્થા ‘ કલાકુંજ‘ના આગામી કાર્યક્રમો- નાટ્યોત્સવની રુપરેખા આપી હતી. માર્ચ માસની પંદરમી-સોળમી તારીખે રજૂ થનારા બે કે ત્રણ એકાંકિઓ અને એક ફુલ લેન્થ કોમેડી પ્લેની વાતો કરી હતી.